SA fluitspeler en komponis benoem vir Grammy | Maroela Media
Wouter Kellerman, die Suid-Afrikaanse fluitspeler en komponis, is benoem vir 'n gesogte Grammy-toekenning. Foto: Verskaf
Die album Winds of Samsara deur Kellerman en Ricky Kej is in die kategorie vir beste New Age album benoem en dit is die eerste keer dat 'n Suid-Afrikaner in hierdie kategorie benoem word.
Kellerman vertel dat hy oorweldig is deur die nominasie. "Dit is vir my hartroerend om te weet dat al ons harde werk erken word," het hy gesê.
"Dit is 'n uitsonderlike trotse oomblik vir my om benoem te word vir 'n Grammy en sodoende in die geskiedenis erken te word soos kunstenaars wat onder andere Peter Gabriel, Enya en Enigma insluit," het Kej bygevoeg.
Winds of Samsara het die nommer een posisie op die Billboard New Age Chart en ZMR World Radio Charts ingeneem. Kellerman het boonop in Carnegie Hall in New York en die Grammy Museum in Los Angeles opgetree.
Kellerman en Kej werk al meer as twee jaar aan die projek wat fokus om die musikale, kulturele en politiese verbindings tussen Suid-Afrika en Indië, soos oorspronklik bewerkstellig deur Mahatma Gandhi en Nelson Mandela, verder te ontwikkel.
Die 57ste Grammy-toekennings vind op 8 Februarie 2015 by die Staples Centre in Los Angeles plaas en Kellerman en Kej sal al twee hulle verskyning op die rooi tapyt maak.